גאלרי לפאייט

גאלרי לפאייט (בצרפתית: Galeries Lafayette) היא רשת חנויות כלבו יוקרתית, החנות הראשית של הרשת נמצאת בשדרות אוסמן (אנ') ברובע התשיעי של פריז. לרשת מספר סניפים ברחבי העולם בין היתר בברלין, דובאי, איסטנבול, בייג'ינג, שאנגחאי, לוקסמבורג, דוחא וג'קארטה. בשנת 1894, פתחו שני בני דודים יהודים צרפתים, תיאופיל בדר ואלפונס קאהן, סדקית קטנה בשם Les Galeries Lafayette בפינת הרחובות לה פאייט ורחוב שוסה-ד'אנטין (Rue de la Chaussée-d'Antin). בזכות מיקומה האידיאלי בקרבת האופרה גרנייה, תחנת סן לאזאר וכמה מהשדרות הרחבות של פריז, הפכה החנות מהר מאוד לפופולרית בקרב תושבי ועובדי האזור, זאת יותר מ-40 שנה אחרי פתיחת חנות הכלבו הראשונה בפריז לֶה בּוֹ מַרשֶׁה (Le Bon Marché). בשנת 1896, החברה רכשה את המבנה שברחוב לה פאייט 1, ובשנת 1903 את המבנים שב-38, 40 ו-42 בשדרות אוסמן, וכן את מספר 15 ברחוב שוסה-ד'אנטין, כולם מתחברים למתחם גדול אחד. באוקטובר 1912 נחנכה החנות החדשה, בעלת 5 קומות ו-96 מחלקות שונות, החל מסלון תה ועד לספרייה ומספרה. במרכז החנות הונחה כיפה ביזנטית מזכוכית ממוסגרת במתכת המעוטרת במוטיבים פרחוניים, 33 מטרים גובהה. לבקשת תיאופיל בדר, במרכז הכיפה בהק אור זהוב שקרן על החלל המרכזי של החנות וסחורתה. מהקומה האחרונה ניתן היה לעלות למרפסת הצופה על העיר פריז, ובפרט על מגדל אייפל שנחנך כעשור לפני כן. הכל נבנה ותוכנן ברוח האופנה העדכנית ביותר. החנות הפכה לחנות יוקרה משגשגת ומשכה לקוחות רבים. החל מתקופת השפל הגדול ב-1929 נכנסה החנות לשפל גם היא, שנמשך עד לאחר מלחמת העולם השנייה. בשנות ה-50 של המאה ה-20 חזרה החנות לקדם את עצמה מחדש, בין היתר על ידי ארגון ביקורי מפורסמים כגון אדית פיאף והכרזה על מבצעים מיוחדים. ב-1958 למשל יצאה החנות במבצע בשם "שלושת הימים" (les 3J) במסגרתו הציעה מוצרים באיכות מעולה במחירים נמוכים להפליא. בין השנים 1952 ו-1956 התווספו לחנות מדרגות נעות ושתי קומות מסחר. בשנת 2004 נפתח בכלבו סניף ראשון של רשת בתי הקפה הישראלית ארקפה. הסניף נסגר לאחר מספר שנים. בשנת 2005, התרחש מאבק שליטה בין שתי המשפחות בעלות הרשת, לאחר שבספטמבר 2004 נפטר אטיין מולין שהיה המנכ"ל ונצר למשפחת המייסדים. משפחת מולין רכשה לבסוף את חלקה של משפחת מאייר. בינואר 1997 קיבלה רשת שקם את הזיכיון לייצוג חברת גאלרי לאפייט בישראל. במסגרת הזיכיון הקימה שקם רשת חנויות בשם "שקם גאלרי" בה נמכרו מוצרים של גאלרי לאפייט, הרשת כללה 11 סניפים, שסניף הדגל היה ממקום בקניון עזריאלי. בשנת 2000 רכשה את "שקם גאלרי" רשת המשביר לצרכן, סגרה חלק מהסניפים ושינתה את שמם של הסניפים האחרים. כיפת גאלרי לפאייט ברחוב אוסמן בפריז גאלרי לפאייט, 2010 עץ חג המולד ב-2005 מדיה וקבצים בנושא גאלרי לפאייט בוויקישיתוף אתר האינטרנט הרשמי של גאלרי לפאייט (בשפות מרובות) גאלרי לפאייט, ברשת החברתית פייסבוק גאלרי לפאייט, ברשת החברתית אינסטגרם שלמה פפירבלט, 100 שנה למבצע הנחיתה על גג גאלרי לאפייט, באתר הארץ, 23 בינואר 2019 גאלרי לאפייט Galeries Lafayettes, באתר הארץ ורד שרון-ריבלין, ‏ארקפה פותחת סניף בגלרי לאפייט, פריז, באתר גלובס, 11 באוקטובר 2004 גדעון קוץ, פריז, ‏שקם גאלרי, באתר גלובס, 14 באפריל 2005 שירות בלומברג, ‏בעלת המניות הגדולה בגאלרי לפאייט תרכוש את אחזקתה של משפחת מאייר ברשת, באתר גלובס, 29 במרץ 2005 סוכנויות הידיעות, משפחת מולאן ובנק BNP פאריבה ירכשו מניות גלרי לאפייט שאינן ברשותם בעבור 2.78 מיליארד דולר, באתר TheMarker‏, 29 במרץ 2005 זהבה דברת, ‏שקם קיבלה הזכיון לייצוג גאלרי לאפייט בארץ, באתר גלובס, 6 בינואר 1997 ורד שרון-ריבלין, ‏המשביר לצרכן רוכשת את שקם גאלרי ב-3.75 מיליון דולר, באתר גלובס, 6 בנובמבר 2000 אנה אלייניקוב, המשביר לצרכן השקיע 2 מיליון דולר במותג פרטי - Home, באתר הארץ, 6 במרץ 2001